„E distractiv să călărești pe spatele dragonului”. De ce noul film „The Apprentice” e o surpriză neplăcută pentru campania lui Trump
Există trei reguli pentru succesul în viață: Atacă, atacă, atacă. Nu recunoaște nimic, neagă totul. Și revendică întotdeauna victoria. În calitate de candidat la președinție, Donald Trump se ține de ele până în ziua de azi. Sfatul este dat unui tânăr Trump de către cunoscutul avocat new-yorkez Roy Cohn într-un nou film biografic controversat care rulează în cinematografele din SUA din acest weekend, cu puțin peste trei săptămâni înainte de ziua alegerilor. Rolul tânărului Trump este jucat de actorul de origine română Sebastian Stan. Lansarea filmului în octombrie reprezintă o surpriză neplăcută pentru campania lui Trump. Echipa sa juridică a emis o notificare pentru a opri comercializarea, distribuția și difuzarea filmului - dar nu a avut succes, scrie SkyNews, potrivit News.ro.